b'\n_START_ARTICLE_\nLimanele dobrogene\n_START_PARAGRAPH_\nLimanele dobrogene sunt cele 15 limane de diferite dimensiuni aflate \xc3\xaen Dobrogea, de-a lungul litoralului, la sud de gurile Dun\xc4\x83rii, anume\xc2\xa0: Razim (alt\xc4\x83dat\xc4\x83 Razelm, \xc8\x99i mai \xc3\xaenainte Iancina, iar \xc3\xaen antichitate Argamos), Golovi\xc8\x9ba (alt\xc4\x83dat\xc4\x83 Lupilor), Zmeica (alt\xc4\x83dat\xc4\x83 \xc8\x98erpilor), Sinoe (alt\xc4\x83dat\xc4\x83 Galazu, iar \xc3\xaen antichitate Halmyris, ca golf), Gargal\xc3\xaec (alt\xc4\x83dat\xc4\x83 Bulboaca), Ta\xc8\x99aul (alt\xc4\x83dat\xc4\x83 Pietroasa), Siutghiol (alt\xc4\x83dat\xc4\x83 Canara), Agigea, Tuzla, Techirghiol, Mangea (alt\xc4\x83dat\xc4\x83 Bivolu), Schitu, Tatlageac (alt\xc4\x83dat\xc4\x83 Glica), Comorova \xc8\x99i Mangalia, formate prin \xc3\xaenchiderea par\xc8\x9bial\xc4\x83 a unui fost golf maritim printr-un cordon (grind) litoral (perisip) \xc8\x99i comunic\xc3\xa2nd cu marea printr-o "porti\xc8\x9b\xc4\x83" sau printr-o g\xc3\xa2rl\xc4\x83 de rev\xc4\x83rsare. \xc3\x8en general, limanele se formeaz\xc4\x83 la gura de v\xc4\x83rsare a unui r\xc3\xa2u. _NEWLINE_Unele limane pot avea dimensiuni mari (Razelm\xc2\xa0: 394,30 km\xc2\xb2\xc2\xa0; ansamblul lagunar \xc3\xaenconjur\xc4\x83tor cu limanele Golovi\xc8\x9ba, Zmeica \xc8\x99i Sinoe\xc2\xa0: 731 km\xc2\xb2) dar altele sunt mult mai mici (Ta\xc8\x99aul, Techirghiol, Tatlageac...).\n_START_SECTION_\nEtimologie\n_START_PARAGRAPH_\n\xc3\x8en limba greac\xc4\x83 \xce\xbb\xce\xb9\xce\xbc\xce\xad\xce\xbd\xce\xb1\xcf\x82 - limenas, \xc3\xaenseamn\xc4\x83 golf sau port. \xc3\x8en limba turc\xc4\x83 s-a preluat sub foma Liman. Ca urmare a extinderii otomane la vestul \xc8\x99i nordul M\xc4\x83rii Negre, denumirea s-a extins la lagunele \xc8\x99i lacurile ce puteau ad\xc4\x83posti cor\xc4\x83bii. Cu ajungerea Lipovenilor la nordul M\xc4\x83rii Negre termenul a fost preluat \xc8\x99i \xc3\xaen limba rus\xc4\x83\xc2\xa0: \xd0\xbb\xd0\xb8\xd0\xbc\xd0\xb0\xd0\xbd - liman._NEWLINE_Din punct de vedere geografic, numele desemneaz\xc4\x83 \xc3\xaen mod specific \xc8\x99i precis lagunele adesea salmastre, situate la ie\xc8\x99irea unui curs de ap\xc4\x83 dulce spre mare \xc8\x99i legate de aceasta printr-o porti\xc8\x9b\xc4\x83 (\xc3\xaen limba greac\xc4\x83 \xcf\x83\xcf\x84\xcf\x8c\xce\xbc\xce\xb1 - stoma, adic\xc4\x83 gur\xc4\x83, \xc3\xaen rus\xc4\x83 \xd0\xb1\xd1\x83\xd1\x85\xd1\x82\xd0\xb0 - buhta, idem), care str\xc4\x83punge cordonul litoral ce le desparte de larg (\xc3\xaen rom\xc3\xa2n\xc4\x83 perisip, \xc3\xaen  greac\xc4\x83 \xce\xb1\xce\xbc\xce\xbc\xce\xbf\xce\xb3\xce\xbb\xcf\x8e\xcf\x83\xcf\x83\xce\xb1 limb\xc4\x83 de nisip, \xc3\xaen rus\xc4\x83 \xd0\xba\xd0\xbe\xd1\x81\xd0\xb0 - kosa). Limanele sunt specifice M\xc4\x83rii Negre. \xc3\x8en Rom\xc3\xa2nia comunist\xc4\x83 denumirea de limane pentru acest ansamblu a fost considerat\xc4\x83 \xc3\xaenvechit\xc4\x83 de unii comentatori care nu cuno\xc8\x99teau bine terminologia geografic\xc4\x83, astfel c\xc4\x83 \xc3\xaen locul denumirii de "liman" se folose\xc8\x99te adesea \xc3\xaen mod impropriu cuv\xc3\xa2ntul lac \xc8\x99i s-au generalizat, pentru limanele legate \xc3\xaentre ele, expresii precum complexul Razim-Sinoe  (cuv\xc3\xa2ntul complex, la mod\xc4\x83 \xc3\xaen perioada comunist\xc4\x83, fiind intens folosit at\xc3\xa2t pentru forma\xc8\x9biuni naturale, c\xc3\xa2t \xc8\x99i \xc3\xaen industrie, arhitectur\xc4\x83, urbanism, muzeologie \xc8\x99.a.m.d.).\n_START_SECTION_\nSpecificit\xc4\x83\xc8\x9bi\n_START_PARAGRAPH_\nClima regiunii limanelor Dobrogene, adic\xc4\x83 a litoralului rom\xc3\xa2nesc, este temperat-continental\xc4\x83 cu influen\xc8\x9be climatice pontice. Temperatura medie anual\xc4\x83 are valori ridicate de aproape 11 grade Celsius, iar precipita\xc8\x9biile au valori mici, 400-450 mm/anual._NEWLINE_Cele patru mai nordice dintre limanele Dobrogene (Razim, Golovi\xc8\x9ba, Zmeica \xc8\x99i  Sinoe, form\xc3\xa2nd Complexul Razim-Sinoe) sunt \xc8\x99i cele mai mari cu 863 km\xc2\xb2; \xc3\xaen cuprinsul lor se g\xc4\x83sesc mai multe insule printre care cele mai importante sunt Bisericu\xc8\x9ba, Gr\xc4\x83di\xc8\x99tea \xc8\x99i  Popina, \xc3\xaen care se afl\xc4\x83 rezerva\xc8\x9bia cu acela\xc8\x99i nume. Ansamblul are numeroase specii de pe\xc8\x99ti \xc8\x99i de p\xc4\x83s\xc4\x83ri care se hr\xc4\x83nesc cu pe\xc8\x99ti sau cu mici nevertebrate limicole. Cele patru limane nord-Dobrogene sunt incluse \xc3\xaen  rezerva\xc8\x9bia natural\xc4\x83 de Biosfer\xc4\x83 a Deltei Dun\xc4\x83rii (3446 km\xc2\xb2, dintre care 1145 km\xc2\xb2 sunt rezerva\xc8\x9bie integral\xc4\x83), care face parte din patrimoniul mondial al UNESCO din 1991, fiind clasificat\xc4\x83 ca rezerva\xc8\x9bie a biosferei la nivel na\xc8\x9bional \xc3\xaen Rom\xc3\xa2nia \xc8\x99i ca parc na\xc8\x9bional \xc3\xaen taxonomia interna\xc8\x9bional\xc4\x83 a IUCN. Aceste patru limane s-au format \xc3\xaentr-o zon\xc4\x83 depresionar\xc4\x83, inundat\xc4\x83 acum circa 7000 sau 8000 de ani de apele maritime \xc3\xaen decursul topirii ghe\xc8\x9barilor din perioada post-W\xc3\xbcrmian\xc4\x83 \xc8\x99i separat\xc4\x83 treptat de mare de c\xc4\x83tre grindurile litorale. Aceste grinduri s-au format prin depuneri de aluviuni dun\xc4\x83rene \xc8\x99i cochilifere care, dat\xc4\x83 fiind deplasarea treptat\xc4\x83 spre est a traseului curen\xc8\x9bilor litorali, pe m\xc4\x83sura acumul\xc4\x83rii sedimentelor, au delimitat pe r\xc3\xa2nd cele patru limane, cele de la nord form\xc3\xa2ndu-se \xc3\xaenaintea celor de sud. Aceste procese au \xc3\xaendep\xc4\x83rtat marea de \xc8\x9b\xc4\x83rmul vechiului golf Halmyris form\xc3\xa2nd limanele Zmeica si Golovi\xc8\x9ba prin grindul Lupilor si lacurile Tuzla \xc8\x99i Nunta\xc8\x99i prin grindul S\xc4\x83cele. Abia \xc3\xaen evul mediu t\xc3\xa2rziu s-au format \xc8\x99i grindurile Chituc \xc8\x99i Peri\xc8\x99or prin care s-a constituit limanul Sinoe \xc8\x99i s-a l\xc4\x83rgit peninsula dintre Razim \xc8\x99i mare._NEWLINE_\xc3\x8en perioada comunist\xc4\x83 limanele Dobrogene au suferit mari transform\xc4\x83ri artificiale, nu totdeauna bine chibzuite, de exmplu prin \xc3\xaenchiderea porti\xc8\x9belor \xc8\x99i \xc3\xaendiguirea limanelor, ceeace a produs eutrofizarea apelor, dispari\xc8\x9bia zonelor de reproducere ale pe\xc8\x99tilor \xc8\x99i pr\xc4\x83bu\xc8\x99irea productivit\xc4\x83\xc8\x9bii naturale halieutice._NEWLINE_Limanul Razim (415 km\xc2\xb2, ad\xc3\xa2ncimea maxim\xc4\x83 2,8 m) este legat de limanele Golovi\xc8\x9ba \xc8\x99i Zmeica, precum \xc8\x99i de lacurile Babadag, Tauc \xc8\x99i Topraichioi. \xc3\x8en perspectiva trecerii de la exploatarea geonomic\xc4\x83 a resurselor naturale, ini\xc8\x9biat\xc4\x83 de Grigore Antipa, la o agricultur\xc4\x83 intensiv\xc4\x83 cu iriga\xc8\x9bie, \xc3\xaengr\xc4\x83\xc8\x99\xc4\x83minte \xc8\x99i pesticide, a fost \xc3\xaendiguit \xc3\xaen perioada comunist\xc4\x83, porti\xc8\x9ba i-a fost \xc3\xaenchis\xc4\x83 \xc8\x99i a fost transformat \xc3\xaen rezervor de ap\xc4\x83 dulce pentru iriga\xc8\x9bie, apa dulce provenind din bra\xc8\x9bul Sf\xc3\xa2ntu-Gheorghe prin canalele Dranov \xc8\x99i Dunav\xc4\x83\xc8\x9b. Este cea mai mare \xc3\xaentindere lacustr\xc4\x83 din Rom\xc3\xa2nia. Pe malul limanului Razim, nu departe de capul Dolo\xc8\x99man, se g\xc4\x83sesc ruinele cet\xc4\x83\xc8\x9bii antice Argamon (Argamum sub Imperiul Roman), iar pu\xc8\x9bin mai spre apus, pe unul dintre dealurile care str\xc4\x83juiesc lacul Babadag, se \xc3\xaenal\xc8\x9b\xc4\x83 tainica cetate Enisala ("Herakleia" \xc3\xaen antichitate, "Eraclea" pe h\xc4\x83r\xc8\x9bile genoveze, "Yeni-Sala" adic\xc4\x83 "noua vestire" \xc3\xaen turce\xc8\x99te). Cele 400 de sepulturi dacice descoperite aici, din secolul al IV-lea \xc3\xae.e.n., precum \xc8\x99i topori\xc8\x99cele de piatr\xc4\x83 \xc8\x99lefuit\xc4\x83, ceramica \xc8\x99i oasele de mamut arat\xc4\x83 o continuitate de populare \xc3\xaenc\xc4\x83 din preistorie. Cetatea Herakleia, ruinat\xc4\x83 de Avari \xc8\x99i de Slavi \xc3\xaen secolul VI, a fost reconstruit\xc4\x83 \xc3\xaen sec. XII \xc3\xaent\xc3\xa2i de bizantini, apoi de genovezi, pentru a apar\xc8\x9bine o vreme despotatului Dobrogean, \xc8\x99i dup\xc4\x83 acesta, voievodului muntean Mircea cel B\xc4\x83tr\xc3\xa2n, \xc3\xaenainte de a c\xc4\x83dea \xc3\xaen 1421 \xc3\xaen m\xc3\xa2inile Turcilor. Ace\xc8\x99tia au \xc3\xaentre\xc8\x9binut-o aproximativ dou\xc4\x83 veacuri, ultima c\xc4\x83petenie otoman\xc4\x83 a cet\xc4\x83\xc8\x9bii fiind Evli \xc3\x87elebi, men\xc8\x9bionat \xc3\xaen 1651. Ulterior cetatea cade \xc3\xaen ruine. \xc3\x8en 1741, circa 1600 de familii de Lipoveni se stabilesc \xc3\xaen jurul limanului._NEWLINE_Limanul Sinoe (135 km\xc2\xb2, ad\xc3\xa2ncimea maxim\xc4\x83 1,6 m) este legat de limanele Nunta\xc8\x99i \xc8\x99i Tuzla care \xc3\xae\xc8\x99i p\xc4\x83streaz\xc4\x83 leg\xc4\x83tura cu Marea Neagr\xc4\x83 printr-un st\xc4\x83vilar. Apele sale sunt salmastre, cu o concentra\xc8\x9bie \xc3\xaen s\xc4\x83ruri de circa 15 g/l. Pe malul limanului Sinoe, \xc3\xaen partea nordic\xc4\x83 a actualei peninsule Istria, se g\xc4\x83sesc ruinele cet\xc4\x83\xc8\x9bii antice Histria, ridicat\xc4\x83 acum 2600 de ani de navigatorii \xc8\x99i negustorii greci, care s-au a\xc8\x99ezat \xc3\xaen ad\xc4\x83postitul golf Halmyris de odinioar\xc4\x83, pentru a schimba cu b\xc4\x83\xc8\x99tina\xc8\x99ii geto-daci pe\xc8\x99te s\xc4\x83rat, ulei de m\xc4\x83sline, vinuri, obiecte de podoab\xc4\x83 grece\xc8\x99ti \xc8\x99i facle din r\xc4\x83\xc8\x99ina pinilor ce cre\xc8\x99teau atunci \xc3\xaen jurul cet\xc4\x83\xc8\x9bii, pe gr\xc3\xa2nele, mierea, ceara de albine, pieile \xc8\x99i lemnul oferite de triburile locale. Histria, ap\xc4\x83rat\xc4\x83 de o puternic\xc4\x83 incint\xc4\x83 din calcar, avea ap\xc4\x83 proasp\xc4\x83t\xc4\x83 mul\xc8\x9bumit\xc4\x83 unui apeduct, \xc3\xaen parte subteran, de peste 20 km lungime\xc2\xa0; str\xc4\x83zile erau pavate cu piatr\xc4\x83. Dar \xc3\xaen antichitatea tardiv\xc4\x83, \xc3\xaen secolul al VI-lea, golful Halmyris a \xc3\xaenceput s\xc4\x83 se \xc3\xaempotmoleasc\xc4\x83, noul grind S\xc4\x83cele \xc3\xaenchiz\xc3\xa2nd ie\xc8\x99irea la Marea Neagr\xc4\x83. \xc3\x8en final, Avarii \xc8\x99i Slavii distrug aproape \xc3\xaen \xc3\xaentregime cetatea, iar locuitorii o p\xc4\x83r\xc4\x83sesc definitiv fugind pe mare spre Tomis sau Constantinopol. Histria, cea mai veche a\xc8\x99ezare urban\xc4\x83 din Rom\xc3\xa2nia, a fost cercetat\xc4\x83 din 1914, de c\xc4\x83tre arheologul Vasile P\xc3\xa2rvan. Din 13 februarie 2007 figureaz\xc4\x83 pe Lista Patrimoniului European._NEWLINE_Limanele Gargal\xc3\xaec, Ta\xc8\x99aul, Siutghiol, Tatlageac, Mangea \xc8\x99i Comorova au acum ap\xc4\x83 dulce \xc8\x99i g\xc3\xa2rlele care le leag\xc4\x83 de mare sunt intermitente\xc2\xa0; pe grindul litoral care desparte Siutghiolul de mare, se ridic\xc4\x83 faimoasa sta\xc8\x9biune turistic\xc4\x83 Mamaia, iar pe grindul desp\xc4\x83r\xc8\x9bind limanul Comorova de mare, se \xc3\xaen\xc8\x99iruie sta\xc8\x9biunile Olimp, Neptun \xc8\x99i Saturn, din raza ora\xc8\x99ului Mangalia. \xc3\x8en jurul limanului Comorova mai d\xc4\x83inuie\xc8\x99te p\xc4\x83durea cu acela\xc8\x99i nume. Pl\xc4\x83jile tuturor acestor sta\xc8\x9biuni, reputate pentru fine\xc8\x9bea nisipului lor, sunt de origine cochilifer\xc4\x83. \xc3\x8en limanul Siutghiol (al c\xc4\x83rui nume \xc3\xaenseamn\xc4\x83 "lac l\xc4\x83ptos" \xc3\xaen turce\xc8\x99te) exist\xc4\x83 o insul\xc4\x83 numit\xc4\x83 "Ovidiu", despre care legenda local\xc4\x83 spune c\xc4\x83 a ad\xc4\x83postit, \xc3\xaen antichitate, vila poetului roman Ovidius, \xc3\xaen ultimii s\xc4\x83i ani de via\xc8\x9b\xc4\x83. Denumirile de Mangea \xc8\x99i Comorova sunt \xc3\xaen general uitate, publicul folosind \xc8\x99i pentru limane, denumirile sta\xc8\x9biunilor moderne respectiv Costine\xc8\x99ti \xc8\x99i Olimp sau Neptun._NEWLINE_Limanuri maritime, cu ap\xc4\x83 s\xc4\x83rat\xc4\x83, sunt Techirghiol, cu n\xc4\x83moluri curative, sau Mangalia, care ad\xc4\x83poste\xc8\x99te par\xc8\x9bial instala\xc8\x9bii portuare. Limanul Agigea a fost distrus prin deschiderea canalului leg\xc3\xa2nd Dun\xc4\x83rea de Marea Neagr\xc4\x83 \xc8\x99i prin extinderea portului Constan\xc8\x9ba, odat\xc4\x83 cu rezerva\xc8\x9bia din jurul sta\xc8\x9biunii de cercet\xc4\x83ri marine Agigea \xc3\xaenfiin\xc8\x9bat\xc4\x83 odinioar\xc4\x83 de Ioan Borcea.'